Οικογένεια Πεσμαζόγλου

Η οικογένεια Πεσμαζόγλου είναι παλιά αθηναϊκή οικογένεια, μέλη της οποίας διακρίθηκαν στην πολιτική και τις επιστήμες.

Ιστορία 

Η καταγωγή της είναι από την Καππαδοκία, στην οποία εγκαταστάθηκε στα 1700 λόγω της διώξεως των μελών της οικογένειας του Γεωργίου Πεσμά, συμβούλου εξ απορρήτων του Σουλτάνου Αχμέτ Β΄, ύστερα από τον απαγχονισμό του Πεσμά από τον Σουλτάνο Μουσταφά Β΄. Από τότε το επώνυμο μεταβλήθηκε σε "Πεσμαζόγλου" (τα παιδιά του Πεσμά). Ο Ιωάννης Πεσμαζόγλου, γιος του Γεωργίου Πεσμά, εγκαταστάθηκε στην Σμύρνη, όπου γεννήθηκε ο γιος του Γεώργιος Πεσμαζόγλου. Ο τελευταίος εγκαταστάθηκε στην Αλεξάνδρεια καταφέρνοντας να αποκτήσει τεράστια περιουσία και να διακριθεί στην τοπική κοινωνία.

Τα παιδιά του ίδρυσαν την τράπεζα "Πεσμαζόγλου και Υιοί", η οποία εξελίχθηκε σε μια από τις σημαντικότερες, έχοντας ως πελάτες μεταξύ άλλων τον Γεώργιο Αβέρωφ. Με την εγκατάσταση των μελών της οικογένειας στην Αθήνα, ο Ιωάννης Πεσμαζόγλου εξαγόρασε την Τράπεζα Αθηνών, μετατρέποντάς την σε ένα από τα σημαντικότερα πιστωτικά ιδρύματα της χώρας με υποκαταστήματα στην Αίγυπτο και την Τουρκία. Η τράπεζα σταδιακά άλλαξε χέρια. Αρκετά μέλη της οικογένειας Πεσμαζόγλου ασχολήθηκαν με την πολιτική ή κατέλαβαν ακαδημαϊκές θέσεις. Τέλος συνδέθηκαν συγγενικά με σημαντικές οικογένειες, όπως η οικογένεια Μελά, η οικογένεια Μιαούλη, η οικογένεια Καρέλλα των βιομηχάνων κ.α.

Αξιοσημείωτα ήταν και τα ακίνητα της οικογένειας όπως η πολυκατοικία Πεσμαζόγλου (Βασιλίσσης Σοφίας 2 - 4, Αθήνα), το ξενοδοχείο Ακταίο (Νέο Φάληρο), η Στοά Πεσμαζόγλου (Πανεπιστημίου, Αθήνα) κ.α.

Μέλη 

 Γεώργιος Πεσμάς, σύμβουλος εξ απορρήτων του Σουλτάνου Αχμέτ Β΄ και γενάρχης της οικογένειας 
 Ιωάννης Πεσμαζόγλου, γιος του Γεωργίου
 Γεώργιος Πεσμαζόγλου, μεγαλέμπορος, σύζυγος Αγγελικής Κάσδαγλη και γιος του Ιωάννη
 Αλέξανδρος Πεσμαζόγλου (1859 - 1939), οικονομολόγος, τραπεζίτης, γιος του Γεωργίου
 Μιχαήλ Πεσμαζόγλου (1895 - 1983), υπουργός, γιος του Αλέξανδρου
 Ιωάννης Μ. Πεσμαζόγλου (1921 - 2010), πρέσβης και γιος του Μιχαήλ
 Ιωάννης Γ. Πεσμαζόγλου (1857 - 1906), τραπεζίτης, οικονομολόγος, βουλευτής, σύζυγος Ειρήνης Νικολάου Μιαούλη και γιος του Γεωργίου
 Γεώργιος Πεσμαζόγλου (1890 - 1984), βουλευτής, υπουργός, διοικητής της Τράπεζας της Ελλάδος, σύζυγος Ειρήνης Θεολόγου και γιος του Ιωάννη
 Έλλη Πεσμαζόγλου, σύζυγος Βασίλη Μαλάμου και κόρη του Γεωργίου
 Ειρήνη Μαλάμου, σύζυγος Δημήτρη Καρέλλα και κόρη της Έλλης
 Κωνσταντίνος Μαλάμος, ιδιοκτήτης του ξενοδοχείου "Τιτάνια", ευεργέτης του συλλόγου "Χαμόγελο του Παιδιού" και γιος της Έλλης
 Τζώνης Πεσματζόγλου, οδηγός αγώνων, ιδιοκτήτης της opel στην Ελλάδα και γιος του Γεωργίου
 Άσπα Πεσμαζόγλου, πρώην σύζυγος Γιάννη Τσεκλένη και κόρη του Τζώνη
 Αλεξάνδρα Πεσμαζόγλου, σύζυγος Μιχαήλ Μελά και κόρη του Ιωάννη
 Ναταλία Μελά, γλύπτρια, σύζυγος Άρη Κωνσταντινίδη και κόρη του Μιχαήλ
 Αλεξάνδρα Κωνσταντινίδη, σχεδιάστρια, σύζυγος Κωνσταντίνου Τσουκαλά και κόρη της Ναταλίας
 Ανδρέας Πεσμαζόγλου, αξιωματικός του Βασιλικού Ναυτικού, σύζυγος Blanche Μελά και γιος του Ιωάννη
 Στέφανος Πεσμαζόγλου, εκδότης, πρόεδρος του Εθνικού Ιδρύματος Ραδιοφωνίας και του Ε.Ο.Τ., σύζυγος Μαρία Χατζανέστη και  γιος του Ιωάννη
 Γιάγκος Πεσμαζόγλου, οικονομολόγος, βουλευτής, μέλος της Ακαδημίας Αθηνών, σύζυγος Μιράντας Οικονόμου και γιος του Στεφάνου
 Στέφανος Πεσμαζόγλου, καθηγητής πολιτικών επιστημών στο Πάντειο Πανεπιστήμιο και γιος του Γιάγκου
 Βασίλης Πεσμαζόγλου, καθηγητής οικονομικών Πανεπιστημίου Πελοποννήσου και γιος του Γιάγκου

Παραπομπές